arnastofnun/IGC-2024 huggingface dataset:
Bragðavalladalur

Frá Bragðavöllum í Hamarsfirði um Bragðavalladal að fjallaskálanum í Hamarsdal.

Hét Sviðinshornadalur að fornu. Á Bragðavöllum fundust rómverskir peningar frá valdatíma Árelíanusar og Próbíusar frá þriðju öld. Innan til í dalnum eru Hæðagil og síðan Hæðabrekkur. Er þar komið að Leiðagili, þar sem Flosaleið liggur um Sviðinshornahraun og síðan austan við Brattháls og Hornbrynju til Fljótsdalshéraðs.

Förum frá Bragðavöllum inn Bragðavalladal sunnan Hamarsár um Bleikshjalla, Kálfaurahala og Mjósund að fjallaskálanum í Hamarsdal.

11,8 km

Austfirðir

Nálægar leiðir: Hamarsdalur, Flosaleið.

Skrásetjari: Jónas Kristjánsson

Heimild: Árbækur Ferðafélagsins
Botnsheiði

Frá Skutulsfirði til Súgandafjarðar.

Um þessa leið var lagður bílvegur, sem hefur verið aflagður vegna jarðganga.

Förum frá Ísafirði inn með Skutulsfirði og upp úr Tungudal meðfram Tunguá á Botnsheiði í 500 metra hæð sunnan og vestan við Búrfell, niður í Botnsdal, út Botnsdal og að Botni.

9,9 km

Vestfirðir

Nálægar leiðir: Gilsbrekkuheiði, Geirsteinshvilft, Þverfjall, Breiðadalsheiði, Þjófaskörð.

Skrásetjari: Jónas Kristjánsson

Heimild: Herforingjaráðskort
Botnaver

Frá Veiðivatnavegi að Botnaveri við Þórisvatn.

Á nat.is segir svo um Þórisvatn: “Þórisvatn var næststærsta náttúrulega stöðuvatn landsins þar til það varð að miðlunarlóni fyrir virkjanir á Tungnár- og Þjórsársvæðinu. Flatarmál þess var u.þ.b. 70 km² en nú er það breytilegt eftir vatnsbúskapnum á söfnunarsvæði þess og getur orðið allt að 86 km². Vatnshæðin er á milli 561 og 578 m yfir sjó. Umhverfi vatnsins er gróðurvana auðn eftir að einu gróðurblettirnir fóru undir vatn. Vatnið er mjólkurlitað vegna jökulvatnsins, sem hefur verið leitt í það. Þórisós var afrennsli þess þar til hann var stíflaður og vatnið leitt í skurði til Krókslóns fyrir ofan Sigölduvirkjun. Sprengisandsvegur liggur rétt hjá vatninu, þannig að aðgangur að því er auðveldur. Þórisvatn var þekkt fyrir stóran urriða en aflabrögð urðu dræmari eftir allar þessar breytingar.”

Byrjum á Veiðivatnavegi F229 norðaustan við Þóristind. Þar sem sá vegur sveigir til suðausturs, er hliðarleið norðaustur að Móöldu við Þórisvatn og síðan með vatninu að fjallakofa í Botnaveri við austurenda Austurflóa í Þórisvatn.

12,8 km

Rangárvallasýsla

Skálar:

Botnaver: N64 16.279 W18 41.685.

Jeppafært

Nálægir ferlar: Jökulheimar.

Nálægar leiðir: Skyggnisvatn.

Skrásetjari: Jónas Kristjánsson

Heimild: Útivistarkort
Botnalaxhæðir

Frá Gaflfellsheiði um Botnalaxhæðir til Laxárdals.

Förum frá Skógaseli um Botnalaxhæðir að vegi 59 við Gröf. “Frá Magnússkógum, Glerárskógum eða Ásgarði er farið og komið að Fáskrúð nokkru neðan við Ljárskógasel, vegurinn riðinn að selinu og svo niður í Laxárdal annaðhvort að Gillastöðum eða Sámsstöðum.” (© Glaður)

7,5 km

Snæfellsnes-Dalir

Nálægir ferlar: Gaflfellsheiði, Fáskrúð.

Nálægar leiðir: Sölvamannagötur.

Skrásetjari: Jónas Kristjánsson

Heimild: Herforingjaráðskort
Botnaheiði

Frá Vesturbotni í Patreksfirði um Botnaheiði til Höfðadals í Tálknafirði.

Förum frá Vesturbotni austan við Botnsgil norður og upp í 540 metra hæð á Botnsheiði. Norður eftir heiðinni og niður Hálsgötu að vegi 63 við Höfðadal í Tálknafirði.

6,4 km

Vestfirðir

Nálægar leiðir: Tálknafjörður, Miðvörðuheiði, Kleifaheiði, Dufansdalur, Gýgjarskarð.

Skrásetjari: Jónas Kristjánsson

Heimild: Herforingjaráðskort
Borgarvirki

Þetta er leiðin um vel grónar eyrar Víðidalsár, þægilegt reiðland, og síðan um Borgarvirki, landsins eina varnarvirki.

Borgarvirki er klettaborg á ásunum milli Vesturhóps og Víðidals, gostappi með 10-15 metra háu stuðlabergslagi. Efst í virkinu er skeifulaga dæld, fimm metra djúp, með hlöðnum grjótvegg í skarði að austanverðu. Í dældinni eru fornleifar af tveimur skálum og brunni. Hvergi er minnst á Borgarvirki í vígaferlum Íslendingasagna. Enginn veit því, hver innréttaði virkið og hverjir notuðu það. Þessi leið er að mestu farin með bílvegum, nema fyrri hlutinn á bökkum Víðidalsár.

Förum frá Dæli norður með vegi 715 að Stóru-Ásgeirsá. Síðan til vesturs út af vegi og svo norðvestur að Galtarnesi og þaðan með bökkum Víðidalsár að brúnni yfir ána á þjóðvegi 1. Förum nokkur hundruð metra suður með veginum að mótum vegar 716, sem við förum til vesturs og síðan til norðurs meðfram Björgum, austan við Mómela. Höldum síðan áfram jeppaveginn að Vesturhópsvatni og síðan norður holtin upp að Borgarvirki, þar sem við skoðum blöndu af náttúruundri og mannvirki. Loks förum við norður af holtunum að Stóru-Borg í Hópi.

19,7 km

Húnavatnssýslur

Nálægir ferlar: Húnaþing, Hópið.

Nálægar leiðir: Víðidalstunguheiði.

Skrásetjari: Steingrímur Kristinsson

Heimild: Jónas Kristjánsson og Steingrímur Kristinsson
Borgarnes

Frá Selsstöðum í Seyðisfirði um Brimnes að Borgarnesi.

Fífldjarfir göngumenn geta klöngrast áfram eftir einstigi um jökulrák fyrir Jökul og niður á tangann Tó. Fólki er ekki ráðlagt að fara þetta. Jökull er rák, sem vatn seytlar á. Af Tó þarf að færa sig upp á næsta hjalla og halda síðan greiða leið um Hjálmárströnd til Loðmundarfjarðar. Frá Borgarnesi er útsýni norður yfir Loðmundarfjörð.

Förum frá Selstöðum eftir jeppaslóð með ströndinni austur að Brimnesi. Síðan um grónar skriður norðaustur að Borgarnesi. Þaðan er varhugaverð gönguleið til Loðmundarfjarðar.

9,7 km

Austfirðir

Nálægar leiðir: Kjólsvík, Loðmundarfjörður.

Skrásetjari: Jónas Kristjánsson

Heimild: Útivistarkort
Pútín hirti Krímskaga

Vladimír Pútín náði Krímskaga á vald Rússa án blóðsúthellinga. Her Úkraínu er vanbúinn að hrekja burt her Rússlands. Enda eru Rússar í meirihluta íbúa skagans og styðja líklega flestir innrásina. Obama í Bandaríkjunum er bara Gúmmí-Tarzan, sem ræður ekki við neitt. Enn síður Evrópusambandið, sem ekki hefur neitt vægi í hermálum. Senn munu Vesturveldin tóna niður stóru orðin. Staðreynd líðandi stundar verður viðurkennd. Úkraína græðir síðan á að hafa losnað við óróasvæði. Hærra hlutfall íbúa verður mælandi á tungu landsins og fylgjandi trú patríarkans í Kænugarði. Verður þéttari Úkraína en hún var.
Bolungarvíkurheiði

Frá Hrafnfirði í Jökulfjörðum til Bolungarvíkur á Ströndum.

Var ætíð sjaldan farin. Götur eru þó skýrar, leiðin vörðuð og greiðfær.

Förum frá Álfstöðum norðaustur um Álfstaðadal upp á Bolungarvíkurheiði í 420 metra hæð norðan Skarðsaxlar. Þaðan austur að sæluhúsinu í Bolungarvík.

9,2 km

Vestfirðir

Skálar:

Hrafnfjörður: N66 15.989 W22 22.672.

Bolungarvík: N66 18.143 W22 14.147.

Nálægar leiðir: Hornstrandir, Bolungarvíkurbjarg, Hrafnfjörður, Skorarheiði, Göngumannaskörð, Fannalág.

Skrásetjari: Jónas Kristjánsson

Heimild: Herforingjaráðskort
Bolungarvíkurbjarg

Frá Bolungarvík á Ströndum fyrir Bolungarvíkurbjarg til Furufjarðar á Ströndum.

Sæta þarf sjávarföllum til að komast fyrir Bolungarvíkurófæru.

Förum frá sæluhúsinu í Bolungarvík suðaustur með Bolungarvíkurbjargi um ógreiðfærar urðir út á Drangsnes. Síðan förum við suður um Bolungarvíkurófæru undir Hádegishnúki. Á fjöru getum við farið undir Ófærunni, en verðum annars að klöngrast mjóan stíg um sjálfa Ófæruna. Við höldum áfram suðsuðvestur ógreiðfæra fjöruna undir Bolungarvíkurbjargi. Síðan tekur við gróið land að Ánni í Landinu. Förum yfir Ána hjá Mávabergi og síðan inn í Furufjörð að sæluhúsinu þar.

5,4 km

Vestfirðir

Ekki fyrir hesta

Skálar:

Bolungarvík: N66 18.143 W22 14.147.

Furufjörður: N66 15.888 W22 14.152.

Nálægar leiðir: Bolungarvíkurheiði, Hornstrandir, Skorarheiði, Svartaskarð, Göngumannaskörð, Furufjarðarnúpur.

Skrásetjari: Jónas Kristjánsson

Heimild: Herforingjaráðskort
Blönduvað

Frá fjallaskálanum Áfanga við Blöndulón til Galtarár við Blöndulón.

Gamli Skagfirðingavegurinn, nú kominn að hluta undir Blöndulón. Sýndur á kortinu af sagnfræðilegum ástæðum, ekki til að hvetja menn til ferðar um hann, því að hann er ófær.

Hér lá Skagfirðingavegur vestur á Arnarvatnsheiði til Borgarfjarðar og Reykjavíkur fyrir tíma Blöndulóns. Þá fylgdust Skagfirðingar með hrosslaga skafli í Mælifellshnjúki. Þegar svo var komið fram á sumar, að bógurinn var sundur á hestinum, var talið orðið fært vestur Skagfirðingaveg. Þar sem lónið er, mátti áður sjá 26 samhliða reiðgötur á kafla. Förum frá Áfanga austnorðaustur um Kúluheiði að núverandi Blönduvaðsflóa, þar sem Blönduvað er komið á kaf í Blöndulón. Handan flóans liggur leiðin norðan Blönduvatns, að Kjalvegi frá Svörtukvíslarskála til Galtarárskála á Eyvindarstaðaheiði. Þessi leið er ófær vegna Blöndulóns.

12,9 km

Húnavatnssýslur

Ekki fyrir hesta

Ekki fyrir göngufólk

Skálar:

Áfangi: N65 08.951 W19 43.744.

Nálægir ferlar: Haugakvísl.

Nálægar leiðir: Skagfirðingavegur, Áfangafell, Hanzkafell.

Skrásetjari: Jónas Kristjánsson

Heimild: Herforingjaráðskort
Blæja

Frá Botni í Þorgeirsfirði að Látrum á Látraströnd.

Leiðin frá Botni að Látrum er ekki birt hér til að hvetja menn til að fara hana með hesta. Hún er nógu þung gangandi fólki, þótt ekki verði einnig að hafa gát á hrossum. Samt var þetta eina hestfæra leiðin úr Fjörðum til Eyjafjarðar, önnur en heiðin suður að Grýtubakka. Engar sögur fara að vísu af slysum á leiðinni, en hún er skelfilega hrikaleg. Ferðaþjónustuaðilar fara hana samt reglulega með trússhesta. Og útsýnið af leiðinni er stórkostlegt. Ekki sama leið og Uxaskarð milli Flateyjardals og Köldukinnar.

Förum frá Botni í Þorgeirsfirði vestur yfir Mígindiskamb og sneiðinga vestur og upp Háu-Þóru, allt upp í Blæjukamb, þar sem gatan er í bröttum sneiðingum og tæp slóðin fremst á kambbrúninni. Síðan bratt niður í dalverpið Blæju og aftur upp annan kamb enn hærri, Hnjáfjall, einnig í bröttum sneiðingum. Þar erum við í 400 metra hæð og snarbratt niður í sjó. Leiðin liggur svo hjá Messukletti um skriður niður í Keflavíkurdal og suður dalinn meðfram Gjögri að Uxaskarði. Leiðin liggur skáhallt upp í Fossbrekkur, þar sem undirlendið þrýtur. Þar förum við bratt upp í sneiðingum. Uxaskarð heitir lægðin í fjallinu, í 510 metra hæð. Niður af því förum við snarbrattar melbrekkur niður í Fossdal og strax yfir Fossá. Þaðan er greið leið inn að Látrum á Látraströnd í Eyjafirði.

13,4 km

Þingeyjarsýslur

Erfitt fyrir hesta

Skálar:

Þönglabakki: N66 09.120 W18 07.399.

Keflavík: N66 10.055 W18 15.070.

Látur: N66 06.987 W18 18.972.

Nálægar leiðir: Látraströnd, Fjörður.

Skrásetjari: Jónas Kristjánsson

Heimild: Árbækur Ferðafélagsins
Blikalónsdalur

Frá Blikalóni á Melrakkasléttu að Hólsvík við Raufarhöfn.

Farið er suður eftir vesturbrún Blikalónsdals, sem er grunn sigdæld, er gengur átján kílómetra suður í sléttuna. Dalurinn er misgengi á svipaðan hátt og Þingvallavatnslægðin. Hamraveggir eru til beggja hliða dældarinnar. Dalurinn er allur mjög gróinn, eins og raunar sléttan öll. Þegar beygt er þvert til austurs upp úr dalnum, tekur við mikið vatnasvæði, þar sem hver tjörnin rekur aðra og vel þýfðir móar og mýrar eru þar á milli. Engir jeppar eiga að geta verið hér á ferð. Undir Melrakkasléttu er grágrýti frá ísöld og ofan á honum eru móar og mýrar líkt og í freðmýrum heimskautalanda. Að vestanverðu er fjöldi stöðuvatna, tjarna, áa og lækja og gróin mýradrög milli blásinna mela. Austan Blikalónsdals eru þurrlendir móar á stangli.

Förum frá Blikalóni tæpan kílómetra með þjóðvegi 85 til austurs, síðan til suðurs á dráttarvélaslóð suður með vesturbrún Blikalónsdals. Förum þar um Arnarbæli, Þrætuvatnsás og Þúfuás að fjallaskála á Melrakkasléttu. Beygjum þar til austurs yfir dalinn og upp austurbrún dalverpisins. Förum þar á einstigi um þýft land, fyrst í austur og síðan suðaustur fyrir Hvanntjörn og svo áfram austur að eyðibýlinu Grashóli. Þaðan förum við veiðiveg niður á þjóðveg 85 fyrir sunnan Raufarhöfn. Fylgjum honum til suðurs að Höfða í Hólsvík.

29,4 km

Þingeyjarsýslur

Skálar:

Blikalónsheiði: N66 23.340 W16 13.019.

Nálægir ferlar: Oddsstaðir, Klíningsskarð, Fjallgarður.

Nálægar leiðir: Grjótnes, Raufarhafnarvegur, Hólsstígur, Beltisvatn.

Skrásetjari: Jónas Kristjánsson

Heimild: Jónas Kristjánsson
Bleiksmýrardalur

Frá Reykjum í Fnjóskadal um Bleiksmýrardal að fjallaskálanum í Ytri-Mosum norðan Kiðagils.

Um Bleikmýrardal reið Þórður kakali, þegar hann kom út í Gása í Eyjafirði og flúði suður Sprengisand undan sendimönnum Kolbeins unga. Bleiksmýrardalur er oft talinn vera lengsti dalur á Íslandi. Hann er einn af þrem dölum sem ganga suður og upp úr Fnjóskadal. Bleikur sá sem dalurinn er kenndur við var hestur sem tók þátt í síðasta hestaati, sem sögur fara af á Íslandi. Í Bleiksmýrardal voru fyrrum margir bæir, svo sem Bleiksmýri, en nú eru þeir allir í eyði.

Förum frá Reykjum í Fnjóskadal suður Bleiksmýrardal. að Skarðsá. Áfram suður Bleiksmýrardal um fjallaskálann Bleik og síðan lengst suður dal. Förum svo suðaustur á hrygg austan dalsins og áfram suðaustur hálendið. Förum norðan við Sandfell um Sandfellsdal að fjallaskálanum í Ytri-Mosum.

60,3 km

Þingeyjarsýslur

Skálar:

Bleikur: N65 24.320 W17 46.405.

Ytri-Mosar: N65 11.634 W17 29.492.

Nálægir ferlar: Bíldsárskarð, Fnjóskadalur, Hellugnúpsskarð, Fjórðungsalda.

Nálægar leiðir: Gásasandur, Hellugnúpur, Gönguskarð vestra, Kiðagil, Íshólsvatn.

Skrásetjari: Jónas Kristjánsson

Heimild: Jónas Kristjánsson
Bláskógavegur

Frá Sæluhúsmúla á Reykjaheiði um Keldunesheiði að Undirvegg og Eyvindarstöðum í Kelduhverfi.

Bláskógavegur liggur um grónar heiðar Kelduhverfis, sundurskornar af gjám, sem liggja norður í framhaldi af Gjástykki. Þetta er dulmagnað heiðarland. Bezt er að fylgja slóðum dráttarvéla, því að víða leynast gjár undir grónu yfirborði. Einnig af því, að víða er kargaþýfið erfitt yfirferðar. Heiðin er óvenjulega vel gróin, þótt hraunið standi sums staðar upp úr. Hér er mikið af litskrúðugum blómum. Beitilyng, krækiberjalyng, sortulyng og fjalldrapi, gulvíðir og grávíðir, birki og reyniviður. Og mikil fugladýrð, þrestir, maríuerlur, sólskríkjur og margar fleiri tegundir.

Förum frá Sæluhúsmúla austur Bláskógaveg, en förum heldur sunnar, í austnorðaustur. Komum að Undirvegg í Kelduhverfi og förum þaðan norður að eyðibýlinu Eyvindarstöðum við þjóðveg 85.

22,5 km

Þingeyjarsýslur

Skálar:

Sæluhúsmúli: N65 57.686 W17 02.070.

Nálægir ferlar: Keldunesheiði, Þeistareykir.

Nálægar leiðir: Sæluhúsmúli, Hrútafjöll.

Skrásetjari: Jónas Kristjánsson

Heimild: Herforingjaráðskort
Bláskógaheiði

Frá Hallbjarnarvörðum í Skógarhóla.

Af Bláskógaheiði er farið norður Ok eða Kaldadal, vestur Lundareykjadal eða suður á Þingvöll. Oft leið átakamanna í Sturlungu og Hallbjarnarvörður voru fundarstaður þeirra. Árið 1236 hittust Sturla Sighvatsson og Órækja Snorrason á heiðinni til að sættast. Sturla reið heiðina 1238 til Apavatnsfundar við Gissur Þorvaldsson. Sama ár fóru Gissur og Kolbeinn ungi Arnórsson heiðina í herför gegn Sturlu Sighvatssyni á Sauðafelli í Dölum. 1252 fóru Hrafn Oddsson og Sturla Þórðarson hér í aðför að Gissuri Þorvaldssyni. Við Hallbjarnarvörður biðu Hrafn og Sturla í desember 1252 eftir Þorgils skarða, sem ekki mætti. Hrafn Oddsson og Eyjólfur ofsi Þorsteinsson riðu heiðina 1253 í aðför að Gissuri Þorvaldssyni, en sneru við í Víðikjörrum.

Förum frá Hallbjarnarvörðum á Bláskógaheiði. Tveimur kílómetrum norðan Hallbjarnarvarða eru Brunnar, forn áningarstaður. Förum reiðgötur suður með Kaldadalsvegi, fyrst um Biskupsbrekku. Síðan um Draugabrekku og Orrustumóa í Víðikjörr og þaðan yfir Tröllháls suður á Ormavelli. Sunnan Ormavalla víkur slóðin til austurs frá bílvegi að Lágafelli og með því vestanverðu suður að Sandkluftavatni. Reiðslóðin er austan vatnsins, síðan um Smjörbrekku og austan við Meyjarsæti, en sameinast bílveginum aftur sunnan þess. Við förum suðvestur meðfram Ármannsfelli að Víðivöllum. Áfram förum við vestur með fellinu og komum brátt að Skógarhólum.

20,5 km

Árnessýsla

Skálar:

Kaldidalur: N64 26.840 W20 57.711.

Skógarhólar: N64 17.739 W21 04.807.

Nálægir ferlar: Kaldidalur.

Nálægar leiðir: Selkotsvegur, Kóngsvegur, Leggjabrjótur, Gagnheiði, Skógarkot, Lyngdalsheiði, Hrafnabjörg, Biskupavegur, Eyfirðingavegur, Skjaldbreiður, Reyðarvatn, Okvegur.

Skrásetjari: Kortavefur LH

Heimild: Kortavefur LH
Bláhvammur

Frá Vogaflóa í Mývatnssveit hringleið að Bláfelli til Garðs í Mývatnssveit.

Hverfjall eða Hverfell er eitt þekktasta fjall landsins, nánast hringlaga gígur um tvo kílómetra að þvermáli, orðinn til í sprengigosi. Í Selhjallagili er voldugt og undið stuðlaberg. Bláhvammur er gróið land í hrauninu með skógi í undirhlíðum Bláfells.

Förum frá Vogaflóa austur jeppaslóð til Hverfjalls og síðan suðsuðaustur frá fjallinu meðfram Lúdentsborgum austanverðum að krossgötum. Þar er slóð austur fyrir Hvannfell á Almannaveg. Við förum suður að Bláfelli um Þrengslaborgir. Þar er þverslóð suðaustur í Heilagsdal. Við förum með vesturhlið Selhjalla í Bláhvamm norðan við Bláfell. Þaðan förum við til vesturs fyrir norðan Bláfell. Slóðin tekur krók til suðurs fyrir vestan Bláfell, en þversnýr síðan til norðvesturs að Sandaskarði við Kráká. Þaðan liggur leiðin norður um Sveiga, Hellur og Grænavatn að þjóðvegi 1 við Garð.

33,0 km

Þingeyjarsýslur

Nálægir ferlar: Krákárbotnar.

Nálægar leiðir: Hverfjall, Almannavegur, Heilagsdalur, Kráká.

Skrásetjari: Jónas Kristjánsson

Heimild: Árbækur Ferðafélagsins
Bláfellsháls

Tengileið frá Fremstaveri upp á veginn yfir Bláfellsháls.

Þetta er bílvegur, svo að hestamenn og göngumenn fara frekar austur fyrir Bláfell, þar sem er hin forni Kjalvegur.

Förum frá Fremstaveri í 280 metra hæð vestur á jeppaslóð til norðurs meðfram Bláfelli vestanverðu upp á þjóðveg 35 á Bláfellshálsi. Bláfellsháls nær 600 metra hæð.

5,5 km

Árnessýsla

Skálar:

Fremstaver : N64 27.023 W19 56.417.

Jeppafært

Nálægir ferlar: Fremstaver, Hvítárvatn.

Nálægar leiðir: Farið.

Skrásetjari: Jónas Kristjánsson

Heimild: Jónas Kristjánsson
Bláfell

Frá fjallaskálanum í Fljótsdrögum um Bláfell að Skagfirðingavegi við Grettisvatn á Stórasandi.

Aðrir heiðavegir á svæðinu eru: Norðlingafljót, Arnarvatnsheiði, Tvídægra, Núpdælagötur 1 og 2, Aðalbólsheiði, Víðidalstunguheiði, Haukagilsheiði, Suðurmannasandfell, Grímstunguheiði, Öldumóða, Stórisandur, Skagfirðingavegur, Sandkúlufell, Fljótsdrög. Sjáið texta með þeim slóðum.

Förum frá Fljótsdrögum til norðausturs í stefnu á Bláfell. Þar förum við til austurs fyrir sunnan fjallið og síðan aftur norðaustur að Grettishæðarvatni. Þar erum við komin á gamla Skagfirðingaveginn milli Arnarvatnsheiðar og Skagafjarðar.

18,0 km

Húnavatnssýslur

Skálar:

Fljótsdrög: N64 54.884 W20 08.437.

Nálægir ferlar: Fljótsdrög, Sandkúlufell.

Nálægar leiðir: Stórisandur, Skagfirðingavegur, Grímstunguheiði, Krákur, Öldumóða.

Skrásetjari: Jónas Kristjánsson

Heimild: Útivistarkort
Bláfeldarskarð

Frá Bláfeldi í Staðarsveit á Snæfellsnesi um Bláfeldarskarð og Arnardalsskarð að Kverná í Grundarfirði.

Förum frá Bláfeldi norðaustur með Bláfeldará og upp Bláfeldarskarð. Síðan norðnorðaustur í Arndardalsskarð í 690 metra hæð. Þaðan norður um Arnardal og norðaustur Dýjadal og loks norður að Kverná.

9,8 km

Snæfellsnes-Dalir

Erfitt fyrir hesta

Nálægar leiðir: Fróðárheiði, Búlandshöfði.

Skrásetjari: Jónas Kristjánsson

Heimild: Árbækur Ferðafélagsins
Blautamýri

Frá Ketilsstöðum í Jökulsárhlíð um Blautumýri að Hólmatungu við Jökulsá á Dal.

Gunnar Gunnarsson skáld segir í Árbók FÍ 1944: “Eyjasléttan er mótuð gömlum vatnafarvegum, sem nú eru grónir, og er megnið af því véltækt land, en beitiland mikið um víðimóa og mýrar, svo kallaðar “blár”, sem kílar og uppistöður skipta á ýmsa vegu.”

Förum frá Ketilsstöðum hjá brúnni á Fögruhlíðará. Förum suðaustur um Bakkagerði og Blautumýri og síðan suður að Hólmatungu.

5,0 km

Austfirðir

Nálægar leiðir: Mígandagil.

Skrásetjari: Jónas Kristjánsson

Heimild: Herforingjaráðskort
Blautakvísl

Frá skálanum við Sóleyjarhöfðavað um Tjarnarver til Arnarfells.

Draumaleið um gæsalandið mikla í Þjórsárverum inn í dularheim Arnarfells undir suðaustanverðum Hofsjökli. Sunnan við leiðina breiða Þjórsárver úr sér með blautum flóum og tjörnum og gæsaréttum á víð og dreif. Þetta land er á Ramsar-skrá, samningi um alþjóðlega mikilvægt votlendi, aðallega búsvæði fugla. Þriðjungur allra heiðagæsa í heiminum verpir hér. Bratt Arnarfell hið mikla rís í dauðaþögn með hömrum og gróðurbrekkum milli tveggja skriðjökla úr Hofsjökli. Á þessum slóðum höfðust við útilegumenn 1848. Þar heitir Arnarfellsbrekka og hafa þar fundizt 100 tegundir plantna. Þetta var hluti hinnar fornu Sprengisandsleiðar, þegar vaðið á Þjórsá við Sóleyjarhöfða var ekki árennilegt. Á þessari leið eiga engir bílar að geta verið á ferð, fyrr en farið er austur yfir Þjórsá eftir gamla Arnarfellsveginum.

Förum frá Bólstað við Sóleyjarhöfða norðaustur um Tjarnarver í stefnu að vesturhlið Söðulfells. Þegar við komum að Blautukvíslum tökum við stefnu norðaustur á Arnarfell og förum yfir Blautukvíslar áður en við komum að Nautöldu. Í öldunni austanverðri er skálinn Nautalda í 600 metra hæð. Þaðan förum við austur um Nauthaga, þar sem eru volgar lindir, og síðan um Illaver. Þegar við komum að Arnarfellsmúlum, gömlum jökulöldum meðfram Hofsjökli, förum við reiðslóð undir múlunum um hvannamó og burnirót. Leið okkar liggur í sveig til vesturs og síðan norðurs. Þegar við komum nær Arnarfelli, förum við gætilega yfir Arnarfellskvísl til að komast inn í dalverpið milli Kerfjalls og Arnarfells, í 620 metra hæð.

25,5 km

Árnessýsla

Skálar:

Sóleyjarhöfðavað: N64 33.110 W18 46.270.

Nautalda: N64 37.695 W18 48.881. Lélegur

Nálægir ferlar: Háumýrar.

Nálægar leiðir: Tjarnarver, Sóleyjarhöfðavað, Hnífárver, Arnarfell, Arnarfellsalda.

Skrásetjari: Jónas Kristjánsson

Heimild: Útivistarkort
Bjólfell

Frá Næfurholti um Bjólfell að Slýlæk við Heklubraut.

Talið við fólkið í Næfurholti, þar er farið um hlaðið. Falleg leið að fjallsbaki.

Förum frá Næfurholti norðaustur og upp brekkurnar og síðan suður um skarðið milli Bjólfells að suðvestanverðu og Hádegisfjalls að norðaustanverðu. Síðan suður um Selvatn og austan við Kinn og þaðan suðvestur um Breiðabug að Haukadalsöldu. Förum suðvestur frá henni um Hryggi og Selsundstjörn að Slýlæk og á Heklubraut.

7,7 km

Rangárvallasýsla

Nálægir ferlar: Knafahólar, Heklubraut.

Skrásetjari: Jónas Kristjánsson

Heimild: Jónas Kristjánsson
Bjarnarfell

Frá Refshalaleið að Hallárdalsleið, þverleið um Bjarnarfellin tvö.

Byrjum á Refshalaleið frá Gauksstöðum á Skaga til Skagastrandar. Krossgöturnar eru austan Reyðartjarnar. Við förum til suðvesturs og síðan suðurs fyrir vestan eystra Bjarnarfell, um Þverárvötn í 320 metra hæð og suðsuðvestur brekkurnar vestan við Bæjarfell og Þverá. Þar komum við á Hallárdalsleið milli Bergsstaða í Skagafirði og Vindhælis í Húnaþingi.

13,9 km

Húnavatnssýslur

Nálægar leiðir: Refshali, Hallárdalur.

Skrásetjari: Jónas Kristjánsson

Heimild: Útivistarkort
Bjarnagata

Frá Hvalskeri í Patreksfirði um Bjarnagötu að Móbergi á Rauðasandi.

Var fyrrum kaupstaðarleið Rauðsendinga.

Förum frá Hvalskeri suðvestur Hall milli Skersár að norðan og Litladalsár að sunnan. Beygjum síðan til suðurs að þjóðvegi 614, þar sem hann þverbeygir til suðausturs. Þar förum við yfir slóð milli Sauðlauksdals og Konungsstaða í Patreksfirði. Fylgjum þjóðveginum inn í Mjósund, en förum þar austur af veginum á Bjarnagötu, sem liggur nær gilinu en þjóðvegurinn. Förum suðaustur Bjarnagötudal að vegi um Rauðasand og loks austur með þeim vegi að Móbergi á Rauðasandi.

8,5 km

Vestfirðir

Nálægar leiðir: Rauðisandur, Hreggstaðadalur, Strandaheiði.

Skrásetjari: Jónas Kristjánsson

Heimild: Útivistarkort